title: A Bizottság (EU) 2019/1785 végrehajtási rendelete (2019. október 18.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról (Ragusano [OEM])

text:
                  25.10.2019

                  HU

                  Az Európai Unió Hivatalos Lapja

                  L 272/136

         A BIZOTTSÁG (EU) 2019/1785 VÉGREHAJTÁSI RENDELETE
         (2019. október 18.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Ragusano” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét (2), amely az 1263/96/EK bizottsági rendelet alapján bejegyzett „Ragusano” oltalom alatt álló eredetmegjelöléshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (3).

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Ragusano” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 18-án.

                  a Bizottság részéről

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1263/96/EK rendelete (1996. július 1.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről szóló 1107/96/EK rendelet mellékletének kiegészítéséről (HL L 163., 1996.7.2., 19. o.).

            (3)  HL C 216., 2019.6.27., 17. o.


title: A Bizottság (EU) 2019/1786 végrehajtási rendelete (2019. október 23.) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  25.10.2019

                  HU

                  Az Európai Unió Hivatalos Lapja

                  L 272/137

         A BIZOTTSÁG (EU) 2019/1786 VÉGREHAJTÁSI RENDELETE
         (2019. október 23.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (2) és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és a tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy bizonyos termékek behozatalának vonatkozásában az irányadó árakat helyénvaló a származási hely szerinti árkülönbségek figyelembevételével módosítani.

                     (3)

                     Az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 23-án.

                  a Bizottság részéről,

                  az elnök nevében,

               Jerzy PLEWA

                  Főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1484/95/EK rendelete (1995. június 28.) a kiegészítőimportvám-rendszer végrehajtásával kapcsolatos részletes szabályoknak és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET

                     „I. MELLÉKLET

                                 KN-kód

                                 Árumegnevezés

                                 Irányadó ár
                                 (EUR/100 kg)

                                 A 3. cikkben említett biztosíték
                                 (EUR/100 kg)

                                 Származási hely (1)

                                 0207 12 90

                                 A Gallus domesticus fajhoz tartozó, tisztított és bontott, 65 %-os csirke, fagyasztva

                                 136,2

                                 0

                                 AR

                                 0207 14 10

                                 A Gallus domesticus fajhoz tartozó baromfi darabolva, csont nélkül, fagyasztva

                                 231,2
                                 210,6
                                 244,8
                                 236,9

                                 21
                                 27
                                 17
                                 19

                                 AR
                                 BR
                                 CL
                                 TH

                                 1602 32 11

                                 A Gallus domesticus fajhoz tartozó baromfiból készült termékek főzés nélkül

                                 272,1

                                 4

                                 BR

               ”

               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint.


title: A Bizottság (EU) 2019/1787 végrehajtási rendelete (2019. október 24.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról szóló (EU) 2016/6 végrehajtási rendelet módosításáról (EGT-vonatkozású szöveg)

text:
                  25.10.2019

                  HU

                  Az Európai Unió Hivatalos Lapja

                  L 272/140

         A BIZOTTSÁG (EU) 2019/1787 VÉGREHAJTÁSI RENDELETE
         (2019. október 24.)
         a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról szóló (EU) 2016/6 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
         mivel:

                     (1)

                     A 178/2002/EK rendelet 53. cikke lehetővé teszi a valamely harmadik országból behozott élelmiszerre és takarmányra vonatkozó, megfelelő uniós szükségintézkedések elfogadását a közegészségnek, az állatok egészségének vagy a környezetnek a védelme érdekében, amennyiben az egyes tagállamok által hozott intézkedésekkel nem lehet eredményesen csökkenteni a kockázatot.

                     (2)

                     A fukusimai atomerőműben 2011. március 11-én bekövetkezett balesetet követően a Bizottság tájékoztatást kapott arról, hogy egyes Japánból származó élelmiszertermékek radionuklidszintje meghaladja a Japánban az élelmiszerekre vonatkozóan megállapított beavatkozási szintet. Mivel ez a szennyeződés veszélyt jelenthet az Unióban a közegészségre és az állatok egészségére, a Bizottság elfogadta a 297/2011/EU végrehajtási rendeletet (2). Az említett rendelet helyébe később a 961/2011/EU bizottsági végrehajtási rendelet (3) lépett, majd ezt később a 284/2012/EU bizottsági végrehajtási rendelet (4) váltotta fel. Az utóbbi rendelet helyébe a 996/2012/EU bizottsági végrehajtási rendelet (5) lépett, amelyet később a 322/2014/EU bizottsági végrehajtási rendelet (6) váltott fel, amelyet pedig az (EU) 2016/6 bizottsági végrehajtási rendelet (7) váltott fel.

                     (3)

                     mivel az (EU) 2017/2058 bizottsági végrehajtási rendelettel (8) módosított (EU) 2016/6 végrehajtási rendelet előírja, hogy rendelkezéseit 2019. június 30-ig felül kell vizsgálni, valamint annak érdekében, hogy a helyzet további alakulását és a takarmányban és élelmiszerben előforduló radioaktivitással kapcsolatos 2017. és 2018. évi adatokat figyelembe lehessen venni, indokolt módosítani az (EU) 2016/6 végrehajtási rendeletet.

                     (4)

                     A jelenlegi intézkedéseket felül kellett vizsgálni annak érdekében, hogy figyelembe lehessen venni a japán hatóságok által a baleset utáni hetedik és nyolcadik (2017. januártól 2018. decemberig tartó) termesztési idényre vonatkozóan szolgáltatott, a takarmányban és a marhahústól eltérő élelmiszerben tapasztalható radioaktivitással kapcsolatos több mint 100 000 adatot, valamint a marhahúsban tapasztalható radioaktivitással kapcsolatos 534 000 adatot.

                     (5)

                     A japán hatóságok által a 2017. és a 2018. évre vonatkozóan szolgáltatott adatok azt igazolják, hogy nem észlelték a Csiba, Tocsigi és Ivate prefektúrákból származó takarmányokban és élelmiszerekben a radioaktivitás felső határértékének túllépését a baleset utáni nyolcadik termesztési idényben, és a Csiba, Tocsigi és Ivate prefektúrákból származó takarmány és élelmiszer esetében többé már nincs szükség annak előírására, hogy az Unióba való exportálás előtt mintavétellel és elemzéssel ellenőrizzék a takarmányban és élelmiszerben tapasztalható radioaktivitás jelenlétét.

                     (6)

                     A Fukusima prefektúrából származó takarmányok és élelmiszerek tekintetében – figyelembe véve a japán hatóságok által a 2017. és a 2018. évre vonatkozóan szolgáltatott, a takarmányban és élelmiszerben előforduló radioaktivitással kapcsolatos adatokat – a szójababra, az óriásacsalapura, a sasharasztra, a japán királypáfrányra, a struccpáfrányra és az ezekből származó termékekre indokolt az Unióba való exportálás előtti mintavétel és elemzés követelménye alól felmentést adni. Az e prefektúrából származó valamennyi egyéb takarmány és élelmiszer esetében helyénvaló fenntartani az Unióba való exportálás előtti mintavétel és elemzés követelményét.

                     (7)

                     Mijagi, Ibaraki és Gunma prefektúra esetében a jelenlegi szabályozás a gomba, a halászati termékek, továbbá bizonyos ehető vadon termő növények, valamint az ezekből előállított termékek tekintetében előírja, hogy az Unióba történő exportálás előtt e termékekből mintát kell venni és azt elemezni kell. A nyolcadik termesztési idényre vonatkozó, a takarmányban és élelmiszerben előforduló radioaktivitással kapcsolatos adatok azt bizonyítják, hogy a Mijagi, Ibaraki és Gunma prefektúrából származó hal és halászati termékek, továbbá bizonyos ehető vadon termő növények, valamint az ezekből előállított termékek esetében, valamint az Ibaraki prefektúrából származó gombatermékek esetében többé már nincs szükség mintavételre és elemzésre az Unióba történő exportálás előtt. Az ehető vadon termő növények, valamint az ezekből előállított termékek tekintetében az Ibaraki és Gunma prefektúrából származó bambuszrügyek esetében többé már nincs szükség mintavételre és elemzésre, a Mijagi prefektúrából származó bambuszrügyek esetében viszont fenn kell tartani a mintavételezést és elemzést, valamint a Mijagi prefektúrából származó struccpáfrány és japán királypáfrány esetében többé már nincs szükség mintavételre és elemzésre. Másrészt mivel a Gunma prefektúrából származó Aralia spp esetében a nyolcadik termesztési idény során előfordult, hogy az ellenőrzött termékek nem feleltek meg az előírásoknak, a Gunma prefektúrából származó Aralia spp, valamint az abból előállított termékek esetében helyénvaló előírni az Unióba való exportálás előtti mintavétel és -elemzés követelményét.

                     (8)

                     Nagano és Niigata prefektúra esetében a jelenlegi szabályozás a gombatermékek és bizonyos ehető vadon termő növények, valamint az ezekből előállított, illetve ezekből származó termékek tekintetében előírja, hogy az Unióba történő exportálás előtt e termékekből mintát kell venni és azt elemezni kell. A nyolcadik termesztési idényre vonatkozó, a takarmányban és élelmiszerben előforduló radioaktivitással kapcsolatos adatok azt bizonyítják, hogy a Nagano és Niigata prefektúrából származó gombatermékek esetében, valamint a Nagano prefektúrából származó ehető vadon termő struccpáfrány, japán királypáfrány és Aralia spp növények, valamint az ezekből származó termékek esetében többé már nincs szükség mintavételre és elemzésre az Unióba történő exportálás előtt.

                     (9)

                     A hetedik és nyolcadik termesztési idényre vonatkozó, a takarmányban és élelmiszerben előforduló radioaktivitással kapcsolatos adatok azt bizonyítják, hogy a Sizuoka, Jamanasi és Jamagata prefektúrából származó gombatermékek és Eleuterococcus sciadophylloides rügy, valamint az ezekből származó termékek esetében helyénvaló fenntartani az Unióba való exportálás előtti mintavétel és elemzés követelményét.

                     (10)

                     Tekintettel a hetedik és nyolcadik termesztési idényre vonatkozó, a takarmányban és élelmiszerben előforduló radioaktivitással kapcsolatos adatokra, indokolt az (EU) 2016/6 végrehajtási rendelet rendelkezéseit oly módon strukturálni, hogy csoportosítva legyenek azok a prefektúrák, amelyeknél ugyanazon takarmányok és élelmiszerek esetében van szükség mintavételre és elemzésre az Unióba történő exportálás előtt.

                     (11)

                     Az importáláskor elvégzett ellenőrzések azt mutatják, hogy az uniós jog által előírt különleges feltételeket a japán hatóságok megfelelően végrehajtják, és több mint hét éven át nem fordult elő olyan eset, hogy importellenőrzéskor meg nem felelést találtak volna. Indokolt ezért az importáláskor végzendő ellenőrzések gyakoriságát továbbra is alacsony szinten tartani.

                     (12)

                     Helyénvaló előírni, hogy amikor a baleset utáni kilencedik és tizedik termesztési idény (2019 és 2020) tekintetében a takarmányban és élelmiszerben jelen lévő radioaktivitás vizsgálatát célzó mintavétel és elemzés eredményei rendelkezésre állnak, azaz 2021. június 30-ig, az (EU) 2016/6 végrehajtási rendelet rendelkezéseit újból felül kell vizsgálni.

                     (13)

                     Az (EU) 2016/6 végrehajtási rendeletet ezért ennek megfelelően módosítani kell.

                     (14)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2016/6 végrehajtási rendelet a következőképpen módosul:

                        1.

                        Az 5. cikk (4) bekezdése helyébe a következő szöveg lép:

                                    „(4)

                                    A Fukusima prefektúra parti vizében fogott vagy betakarított, a II. mellékletben említett halakhoz és halászati termékekhez mellékelni kell az (1) bekezdésben említett nyilatkozatot, valamint a mintavétel és az elemzés eredményeit tartalmazó vizsgálati jelentést, a termékek kirakodási helyétől függetlenül.”

                        2.

                        A 14. cikk helyébe az alábbi szöveg lép:
                        „14. cikk

                           Felülvizsgálat

                        Ezt a rendeletet 2021. június 30-ig felül kell vizsgálni.”

                        3.

                        A II. melléklet helyébe e rendelet I. mellékletének szövege lép.

                        4.

                        A III. melléklet helyébe e rendelet II. mellékletének szövege lép.

            2. cikk
            Átmeneti rendelkezés
            Az (EU) 2016/6 végrehajtási rendelet hatálya alá tartozó takarmányok és élelmiszerek azon szállítmányai, amelyek e rendelet hatálybalépését megelőzően hagyták el Japánt, az (EU) 2016/6 végrehajtási rendeletben e rendelet hatálybalépését megelőzően meghatározott feltételekkel hozhatók be az Unióba.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 24-én.

                  a Bizottság részéről

                  az elnök

               Jean-Claude JUNCKER

            (1)  HL L 31., 2002.2.1., 1. o.

            (2)  A Bizottság 297/2011/EU végrehajtási rendelete (2011. március 25.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról (HL L 80., 2011.3.26., 5. o.).

            (3)  A Bizottság 961/2011/EU végrehajtási rendelete (2011. szeptember 27.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról és a 297/2011/EU rendelet hatályvesztéséről (HL L 252., 2011.9.28., 10. o.).

            (4)  A Bizottság 284/2012/EU végrehajtási rendelete (2012. március 29.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról és a 961/2011/EU végrehajtási rendelet hatályon kívül helyezéséről (HL L 92., 2012.3.30., 16. o.).

            (5)  A Bizottság 996/2012/EU végrehajtási rendelete (2012. október 26.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról és a 284/2012/EU végrehajtási rendelet hatályon kívül helyezéséről (HL L 299., 2012.10.27., 31. o.).

            (6)  A Bizottság 322/2014/EU végrehajtási rendelete (2014. március 28.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról (HL L 95., 2014.3.29., 1. o.).

            (7)  A Bizottság (EU) 2016/6 végrehajtási rendelete (2016. január 5.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról és a 322/2014/EU végrehajtási rendelet hatályon kívül helyezéséről (HL L 3., 2016.1.6., 5. o.).

            (8)  A Bizottság (EU) 2017/2058 végrehajtási rendelete (2017. november 10.) a Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról szóló (EU) 2016/6 végrehajtási rendelet módosításáról (HL L 294., 2017.11.11., 29. o.).

            I. MELLÉKLET
            Az (EU) 2016/6 végrehajtási rendelet II. melléklete helyébe a következő szöveg lép:

                     „II. MELLÉKLET

                        Élelmiszer- és takarmánytermékek, melyek esetében az Unióba történő exportálás előtt a szállítmányból mintát kell venni, és azt elemezni kell a cézium-134 és a cézium-137 jelenlétének kimutatására

                     a)   Fukusima prefektúrából származó termékek:

                                 —

                                 a 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 és ex 2005 99 80 KN-kód alá tartozó gombák és azokból származó termékek;

                                 —

                                 a 0302, 0303, 0304, 0305, 0308, 1504 10, 1504 20 és 1604 KN-kód alá tartozó halak és halászati termékek, kivéve a következőket:

                                             —

                                             az ex 0302 89 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 és ex 1604 20 90 KN-kód alá tartozó japán sárgafarkúhal (Seriola quinqueradiata) és sárgafarkú királyhal (Seriola lalandi);

                                             —

                                             az ex 0302 89 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 és ex 1604 20 90 KN-kód alá tartozó óriás borostyáncsuka (Seriola dumerili);

                                             —

                                             a 0302 85 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 és ex 1604 20 90 KN-kód alá tartozó vörös tengeri sügér (Pagrus major);

                                             —

                                             az ex 0302 49 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 és ex 1604 20 90 KN-kód alá tartozó ezüstös tüskésmakréla (Pseudocaranx dentex);

                                             —

                                             az ex 0302 35, ex 0303 45, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 59 85, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 14 41, ex 1604 14 48 és ex 1604 20 70 KN-kód alá tartozó csendes-óceáni kékúszójú tonhal (Thunnus orientalis);

                                             —

                                             az ex 0302 44 00, ex 0303 54 10, ex 0304 49 90, ex 0304 59 90, ex 0304 89 49, ex 0304 99 99, ex 0305 10 00, ex 0305 20 00, ex 0305 39 90, ex 0305 49 30, ex 0305 54 90, ex 0305 69 80, ex 0305 72 00, ex 0305 79 00, ex 1504 10, ex 1504 20, 1604 15 és ex 1604 20 50 KN-kód alá tartozó foltos makrahal (Scomber japonicus);

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Aralia spp. és azokból származó termékek;

                                 —

                                 az ex 07 09 99, ex 0710 80, ex 0711 90, ex 0712 90, ex 2004 90 és 2005 91 00 KN-kód alá tartozó bambuszrügy (Phyllostacys pubescens) és abból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Eleuterococcus sciadophylloides rügy és abból származó termékek;

                                 —

                                 a 0810 70 00, ex 0811 90, ex 0812 90 és ex 0813 50 KN-kód alá tartozó datolyaszilva (Diospyros sp.) és abból származó termékek;

                           b)   Mijagi prefektúrából származó termékek:

                                 —

                                 a 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 és ex 2005 99 80 KN-kód alá tartozó gombák és azokból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Aralia spp. és azokból származó termékek;

                                 —

                                 az ex 07 09 99, ex 0710 80, ex 0711 90, ex 0712 90, ex 2004 90 és 2005 91 00 KN-kód alá tartozó bambuszrügy (Phyllostacys pubescens) és abból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó sasharaszt (Pteridium aquilinum) és abból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Eleuterococcus sciadophylloides rügy és abból származó termékek;

                           c)   Gunma prefektúrából származó termékek:

                                 —

                                 a 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 és ex 2005 99 80 KN-kód alá tartozó gombák és azokból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Aralia spp. és azokból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Eleuterococcus sciadophylloides rügy és abból származó termékek;

                           d)   Jamanasi, Jamagata vagy Sizuoka prefektúrából származó termékek:

                                 —

                                 a 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 és ex 2005 99 80 KN-kód alá tartozó gombák és azokból származó termékek;

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Eleuterococcus sciadophylloides rügy és abból származó termékek;

                           e)   Ibaraki, Nagano vagy Niigata prefektúrából származó termékek:

                                 —

                                 az ex 0709 99, ex 0710 80, ex 0711 90 és ex 0712 90 KN-kód alá tartozó Eleuterococcus sciadophylloides rügy és abból származó termékek;

                           f)   összetett termékek, amelyek az ezen melléklet a)–e) pontjaiban felsorolt termékeket több mint 50 %-ban tartalmazzák.

               ”

            II. MELLÉKLET
            Az (EU) 2016/6 végrehajtási rendelet III. melléklete helyébe a következő szöveg lép:

                     „III. MELLÉKLET

                        Nyilatkozat az alábbi terméknek az Unióba történő behozatalához:

                     …(termék és származási ország)

                        Tételazonosító kód: …A nyilatkozat száma: …
                     A Japánból származó vagy onnan szállított takarmánynak és élelmiszernek a fukusimai atomerőműben bekövetkezett balesetet követő behozatalára vonatkozó különleges feltételek megállapításáról szóló (EU) 2016/6 bizottsági végrehajtási rendelet rendelkezéseivel összhangban
                     …
                     (az (EU) 2016/6 végrehajtási rendelet 6. cikkének (2) vagy (3) bekezdésében említett meghatalmazott képviselő)
                     KIJELENTI, hogy a szállítmányt alkotó…… (az (EU) 2016/6 végrehajtási rendelet 5. cikke (1) bekezdésében említett meghatalmazott termékek), melynek összetétele:………(szállítmány megnevezése, termék, csomagok száma és típusa, bruttó vagy nettó tömeg), berakodási helye: …(feladás helye) -án/-én …(feladás dátuma) …(szállítmányozó megnevezése) rendeltetési helye: …(rendeltetési hely és ország) származási létesítménye: ……(a létesítmény neve és címe)
                     megfelel(nek) a cézium-134 és cézium-137 együttes mennyiségének legnagyobb értékére vonatkozó hatályos japán jogszabályoknak.
                     KIJELENTI, hogy a szállítmány tartalma:

                                 ☐

                                 az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében említett olyan termékek, amelyek betakarítása és/vagy feldolgozása 2011. március 11. előtt történt;

                                 ☐

                                 az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében említett olyan termékek, amelyek nem az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében felsorolt azon prefektúrák egyikéből származnak és érkeztek, amelyek esetében a termékből mintát kell venni, és azt elemezni kell;

                                 ☐

                                 az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében említett olyan termékek, amelyek az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében felsorolt azon prefektúrák egyikéből érkeztek, amelyek esetében a termékből mintát kell venni, és azt elemezni kell, de nem ezen prefektúrák valamelyikéből származnak, és a tranzit vagy a feldolgozás alatt nem voltak kitéve radioaktív sugárzásnak;

                                 ☐

                                 az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében említett olyan termékek, amelyek az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében felsorolt azon prefektúrák egyikéből származnak, amelyek esetében a termékből mintát kell venni, és azt elemezni kell, és a szállítmányból …-án/-én (dátum) mintát vettek, amelyet…-án/-én (dátum) …a(z) (laboratórium neve) laboratóriumi vizsgálatnak vetette alá a kérdéses radionuklidok, a cézium-134 és a cézium-137 mennyiségének meghatározása céljából. A vizsgálati jelentés mellékelve van;

                                 ☐

                                 az (EU) 2019/1787 végrehajtási rendelettel módosított (EU) 2016/6 végrehajtási rendelet II. mellékletében említett olyan termékek, amelyek származása nem ismert, vagy az ezekből készült termék, vagy olyan összetett takarmány vagy élelmiszer, amely több mint 50 %-ban tartalmaz ilyen ismeretlen eredetű termékeket, amelyekből …-án/-én (dátum) mintát vettek, majd …án/-én (dátum) a(z) …(laboratórium neve) laboratóriumi vizsgálatnak vetette alá a kérdéses radionuklidok, a cézium-134 és a cézium-137 együttes mennyiségének meghatározása céljából. A vizsgálati jelentés mellékelve van.

                           Kelt …-án/-én …
                     Pecsét és aláírás az (EU) 2016/6 végrehajtási rendelet 6. cikkének (2) vagy (3) bekezdésében említett meghatalmazott képviselő

               “


title: A Bizottság (EU) 2020/502 végrehajtási rendelete (2020. április 6.) az Amerikai Egyesült Államokból származó egyes termékekre vonatkozó egyes kereskedelempolitikai intézkedésekről

text:
                  7.4.2020

                  HU

                  Az Európai Unió Hivatalos Lapja

                  L 109/10

         A BIZOTTSÁG (EU) 2020/502 VÉGREHAJTÁSI RENDELETE
         (2020. április 6.)
         az Amerikai Egyesült Államokból származó egyes termékekre vonatkozó egyes kereskedelempolitikai intézkedésekről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nemzetközi kereskedelmi szabályok alkalmazása és érvényesítése terén az Unióra ruházott jogok gyakorlásáról szóló, 2014. május 15-i 654/2014/EU európai parlamenti és tanácsi rendeletre (1) és különösen annak 4. cikke (1) bekezdésére,
         mivel:

                     (1)

                     Az Amerikai Egyesült Államok (a továbbiakban: Egyesült Államok) 2020. január 24-én vámnövelés formájában 2020. február 8-tól határozatlan ideig hatályos védintézkedéseket fogadott el egyes származékos acél- és alumíniumtermékek importjára vonatkozóan.

                     (2)

                     Ezek az intézkedések lényegüket tekintve védintézkedések, bár az Egyesült Államok biztonsági intézkedésként határozta meg őket. Olyan korrekciós intézkedésekről van szó, amelyek megbontják a Kereskedelmi Világszervezetet (a továbbiakban: WTO) létrehozó egyezményből eredő engedmények és kötelezettségek egyensúlyát, és a belföldi gazdasági ágazatnak a külföldi versennyel szembeni védelme céljából, a gazdasági ágazat kereskedelmi jóléte érdekében korlátozzák az importot. Az 1994. évi Általános Vám- és Kereskedelmi Egyezményben (a továbbiakban: 1994. évi GATT) meghatározott biztonsági kivételek nem vonatkoznak az ilyen jellegű védintézkedésekre és nem indokolnak ilyen jellegű védintézkedéseket, és nem befolyásolják a WTO-megállapodás vonatkozó rendelkezései szerinti, az egyensúly helyreállításához való jog gyakorlását.

                     (3)

                     A védintézkedésekről szóló WTO-megállapodás úgy rendelkezik, hogy a védintézkedéssel sújtott exportőr tagnak joga van felfüggeszteni lényegében azonos, az 1994. évi GATT-ból fakadó kötelezettségek alkalmazását a vele szemben védintézkedést alkalmazó WTO-taggal folytatott kereskedelemben, amennyiben az érintett tagok közötti konzultációk nem hoznak kielégítő megoldást, és a felfüggesztés ellen a WTO Árukereskedelmi Tanácsa nem emel kifogást.

                     (4)

                     Az Egyesült Államok és az Unió közötti, a védintézkedésekről szóló WTO-megállapodás 8. cikke és 12. cikkének (3) bekezdése szerinti konzultációk nem hoztak kielégítő megoldást. (2)

                     (5)

                     Amennyiben az Árukereskedelmi Tanács nem emel kifogást, a lényegében azonos engedményeknek vagy más kötelezettségeknek az Unió általi felfüggesztését a felfüggesztésnek az Árukereskedelmi Tanácshoz történő bejelentése után 30 nappal kell hatályba léptetni.

                     (6)

                     A WTO-megállapodás értelmében a felfüggesztési jog: a) haladéktalanul gyakorolható, ha a védintézkedés nem a behozatal abszolút növekedésének következménye volt, vagy nem felel meg a WTO-megállapodás vonatkozó rendelkezéseinek; b) a védintézkedés bevezetésétől számítva három év elteltével gyakorolható.

                     (7)

                     Az Egyesült Államok védintézkedései alkalamasak arra, hogy jelentős negatív gazdasági hatást gyakoroljanak az érintett uniós gazdasági ágazatokra. A védintézkedések jelentősen korlátoznák az érintett származékos acél- és alumíniumtermékeknek az Unióból az Egyesült Államokba irányuló kivitelét. Az érintett származékos acél- és alumíniumtermékeket az Egyesült Államok 2019-ben csaknem 40 millió EUR értékben importálta az Unióból.

                     (8)

                     Ennélfogva a védintézkedésekről szóló WTO-megállapodás értelmében lényegében azonos kereskedelmi engedmények alkalmazásának felfüggesztését jelenti, ha az Unió egyes kiválasztott, az Egyesült Államokból származó, az Unióba importált termékek vámtételének olyan növelése útján függeszti fel az általa nyújtott kereskedelmi engedmények alkalmazását, amely tükrözi és amely hatását tekintve nem lépi túl az érintett származékos acél- és alumíniumtermékeknek az Unióból az Egyesült Államokba érkező behozatalára az Egyesült Államok által alkalmazott vámok összegét.

                     (9)

                     A Bizottság a harmadik országokkal fennálló kereskedelmi kapcsolataiban az engedmények egyensúlyának helyreállításához való jogát a 654/2014/EU rendelet 4. cikkének (1) bekezdése alapján gyakorolja. Megfelelő intézkedésként vámengedmények felfüggesztése és új vámok vagy magasabb vámtételek bevezetése formájában kell kereskedelempolitikai intézkedéseket hozni.

                     (10)

                     Az intézkedések megtervezése és kiválasztása során a Bizottság a 654/2014/EU rendelet 4. cikke (2) bekezdésének c) pontjával és 4. cikkének (3) bekezdésével összhangban objektív kritériumokat alkalmazott, és az adott esetnek megfelelően figyelembe vette az intézkedések arányosságát és alkalmasságát a védintézkedésekkel sújtott uniós gazdasági ágazatok helyzetének enyhítésére, valamint az Uniót érintő negatív gazdasági hatások minimalizásával kapcsolatos célt. A Bizottság a 654/2014/EU rendelet 9. cikkével összhangban lehetőséget biztosított az érdekelteknek az Unió érintett gazdasági érdekeivel kapcsolatos álláspontjuk kifejtésére és a kapcsolódó információk benyújtására. (3)

                     (11)

                     Ennek megfelelően a Bizottság a (8), a (16) és a (18) preambulumbekezdésben ismertetett módon biztosította, hogy a kiegészítő vámtételek az Egyesült Államok védintézkedéseinek hatásai tükrében arányosak legyenek, és ne legyenek túlzottak.

                     (12)

                     A kiválasztott intézkedések emellett potenciálisan enyhítik az Egyesült Államok védintézkedései által sújtott uniós acél- és alumíniumipar helyzetét.

                     (13)

                     Végezetül az intézkedések olyan, az Egyesült Államokból származó termékek behozatalára vonatkoznak, amelyektől ellátási szempontból az Unió nem függ jelentős mértékben. Ez a megközelítés a lehető legnagyobb mértékben kiküszöböli a különböző uniós piaci szereplőket, köztük a fogyasztókat érő negatív hatásokat.

                     (14)

                     A (6) preambulumbekezdésben ismertetett időzítési követelményekre való tekintettel amennyiben az Árukereskedelmi Tanács az (5) preambulumbekezdésnek megfelelően nem emelt kifogást, a kiegészítő vámtételeket két lépésben kell bevezetni.

                     (15)

                     Az első lépésben az 1. cikk (2) bekezdésének a) pontjában meghatározott termékek behozatalára kell 20 %-os és 7 %-os értékvámokat kivetni a 2020. május 8-tól addig tartó időszakra, amíg az Egyesült Államok fel nem hagy az Unióból érkező termékekre vonatkozó védintézkedések alkalmazásával.

                     (16)

                     Az első lépésben bevezetett értékvámok teljes összege az Egyesült Államok által a 8701–8705 vámtarifaszám alá tartozó gépjárművek alkatrészei és tartozékai közé tartozó sajtolt alumínium lökhárítóelemeknek és a 8701–8705 vámtarifaszám alá tartozó gépjárművek alkatrészei és tartozékai közé tartozó sajtolt acél lökhárítóelemeknek (mindkettő megnevezése a 8708 10 30 HTS-kód (4) alatt található), valamint a mezőgazdasági célú használatra alkalmas vontatók sajtolt alumínium karosszériaelemeinek és a mezőgazdasági célú használatra alkalmas vontatók sajtolt acél karosszériaelemeinek (mindkettő megnevezése a 8708 29 21 HTS-kód alatt található) (5) az Unióból az Egyesült Államokba érkező importjára bevezetett 10 %-os és 25 %-os vámnövelésnek felel meg (ezeket a termékeket az Egyesült Államok 2019-ben összesen 19 millió EUR értékben importálta az Unióból). Ezek azok a termékek, amelyekre vonatkozóan az Egyesült Államok nem a behozatal abszolút növekedésének következményeként vezetett be védintézkedéseket.

                     (17)

                     A második lépésben az 1. cikk (2) bekezdésének b) pontjában meghatározott termékek behozatalára kell további 4,4 %-os kiegészítő értékvámot kivetni a 2023. február 8-tól – illetőleg, ha az korábban következik be, a WTO Vitarendezési Testülete által hozott olyan értelmű határozat elfogadásától, hogy az Egyesült Államok védintézkedései nem egyeztethetők össze a WTO-megállapodás vonatkozó rendelkezéseivel, vagy az ilyen értelmű határozatnak a Vitarendezési Testületnek való bejelentésétől – addig tartó időszakra, amíg az Egyesült Államok fel nem hagy a védintézkedések alkalmazásával.

                     (18)

                     A második lépésben bevezetett értékvámok teljes összege az Egyesült Államok által a többi érintett terméknek az Unióból az Egyesült Államokba érkező importjára (6) bevezetett 10 %-os és 25 %-os vámnövelésnek felel meg (ezeket a termékeket az Egyesült Államok 2019-ben összesen 21 millió EUR értékben importálta az Unióból). Ezek azok a termékek, amelyek esetében lehetséges, hogy az Egyesült Államok a behozatal abszolút növekedésének következményeként vezetett be védintézkedéseket.

                     (19)

                     A Bizottság ezt a rendeletet a későbbiekben módosíthatja annak érdekében, hogy figyelembe vegye az Egyesült Államok védintézkedéseinek – termékek vagy vállalatok kizárása útján vagy másként bekövetkező – módosításait vagy módosulásait.

                     (20)

                     Ez a rendelet nem tekintendő állásfoglalásnak abban a kérdésben, hogy az Egyesült Államok védintézkedései összeegyeztethetők-e a WTO-megállapodás érintett rendelkezéseivel.

                     (21)

                     A WTO keretében alkalmazandó határidőkre való tekintettel helyénvaló, hogy ez a jogi aktus az Európai Unió Hivatalos Lapjában való kihirdetésének napján lépjen hatályba.

                     (22)

                     Az e rendeletben előírt intézkedések összhangban vannak az (EU) 2015/1843 európai parlamenti és tanácsi rendelettel (7) létrehozott, a kereskedelmi akadályokkal foglalkozó bizottság véleményével,

               ELFOGADTA EZT A RENDELETET:

            1. cikk

               (1)   A Bizottság haladéktalanul, de legkésőbb 2020. április 7-én írásban bejelenti a WTO Árukereskedelmi Tanácsának, hogy amennyiben az Árukereskedelmi Tanács nem emel kifogást, az Unió a (2) bekezdésben meghatározott termékek vonatkozásában az Egyesült Államokkal folytatott kereskedelemben 2020. május 8-án felfüggeszti az 1994. évi GATT szerinti behozatalivám-engedmények alkalmazását.

               (2)   Ennek következtében az Unió az Egyesült Államokból származó, az alábbiakban meghatározott termékeknek az Unióba érkező behozatalára a következők szerint kiegészítő vámokat alkalmaz:

                           a)

                           az első szakaszban, 2020. május 8-tól 20 %-os, illetve 7 %-os kiegészítő értékvámot a következő termékek behozatalára:

                                       KN-kód (8)

                                       Kiegészítő értékvám

                                       9613 80 00

                                       20 %

                                       3926 30 00

                                       7 %

                           b)

                           a második szakaszban, a következő időponttól 4,4 %-os kiegészítő értékvámot a következő termék behozatalára:

                                       —

                                       2023. február 8-tól, illetőleg,

                                       —

                                       ha az korábban következik be, a WTO Vitarendezési Testülete által hozott olyan értelmű határozat elfogadásától, hogy az Egyesült Államok védintézkedései nem egyeztethetők össze a WTO-megállapodás vonatkozó rendelkezéseivel – vagy az ilyen értelmű határozatnak a Vitarendezési Testületnek való bejelentésétől – számított ötödik naptól. Ez utóbbi esetben a Bizottság az Európai Unió Hivatalos Lapjában értesítést tesz közzé a szóban forgó határozat elfogadásának vagy bejelentésének napjáról:

                                                   KN-kód  (9)

                                                   Kiegészítő értékvám

                                                   9504 40 00

                                                   4,4 %

            2. cikk
            Az 1. cikkben meghatározott kiegészítő vámok addig és annyiban alkalmazandók, ameddig és amennyiben az Egyesült Államok a védintézkedéseit az Unióból érkező termékeket érintő módon alkalmazza vagy újból alkalmazza. A Bizottság az Európai Unió Hivatalos Lapjában értesítést tesz közzé arról, hogy az Egyesült Államok mikor szüntette meg védintézkedéseinek alkalmazását.

            3. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 6-án.

                  a Bizottság részéről

                  az elnök

               Ursula VON DER LEYEN

            (1)  Az Európai Parlament és a Tanács 654/2014/EU rendelete (2014. május 15.) a nemzetközi kereskedelmi szabályok alkalmazása és érvényesítése terén az Unióra ruházott jogok gyakorlásáról és a nemzetközi kereskedelmi szabályok, különösen a Kereskedelmi Világszervezet égisze alatt kialakított kereskedelmi szabályok alapján a Közösséget megillető jogok gyakorlásának biztosítása érdekében a közös kereskedelmi politika területén követendő közösségi eljárások megállapításáról szóló 3286/94/EK tanácsi rendelet módosításáról (HL L 189., 2014.6.27., 50. o.).

            (2)  A konzultációkat az Unió 2020. március 6-án kérte. A felek nem jutottak egyezségre, és a védintézkedésekről szóló WTO-megállapodás 8. cikkében foglalt 30 napos konzultációs időszak véget ért.

            (3)  https://trade.ec.europa.eu/consultations/index.cfm?consul_id=264

            (4)  Az Egyesült Államok harmonizált tarifajegyzéke (Harmonised Tariff Schedule, HTS) szerinti kódokat a származékos alumíniumtermékek és a származékos acéltermékek Egyesült Államokba érkező importjának kiigazításáról szóló, 2020. január 24-i 9980. sz. elnöki rendelet (Proclamation 9980 of January 24, 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020) és annak mellékletei tartalmazzák (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (5)  A termékeket a származékos alumíniumtermékek és a származékos acéltermékek Egyesült Államokba érkező importjának kiigazításáról szóló, 2020. január 24-i 9980. sz. elnöki rendelet (Proclamation 9980 of January 24, 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020) és annak mellékletei határozzák meg (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (6)  A termékeket a származékos alumíniumtermékek és a származékos acéltermékek Egyesült Államokba érkező importjának kiigazításáról szóló, 2020. január 24-i 9980. sz. elnöki rendelet (Proclamation 9980 of January 24, 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, no. 19, January 29, 2020) határozza meg (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (7)  Az Európai Parlament és a Tanács (EU) 2015/1843 rendelete (2015. október 6.) a nemzetközi kereskedelmi szabályok, különösen a Kereskedelmi Világszervezet égisze alatt kialakított kereskedelmi szabályok alapján az Uniót megillető jogok gyakorlásának biztosítása érdekében a közös kereskedelempolitika területén követendő uniós eljárások megállapításáról (kodifikált szöveg; HL L 272., 2015.10.16., 1. o.).

            (8)  A nómenklatúrakódok a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (HL L 256., 1987.9.7., 1. o.) 1. cikkének (2) bekezdésében és I. mellékletében meghatározott Kombinált Nómenklatúra szerinti, e rendelet kihirdetésének időpontjában érvényes kódok, értelemszerűen a későbbi jogi aktusokkal, köztük a legutóbbi, a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2019. október 9-i (EU) 2019/1776 bizottsági végrehajtási rendelettel (HL L 280., 2019.10.31., 1. o.) módosított változatukban.

            (9)  A nómenklatúrakódok a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (HL L 256., 1987.9.7., 1. o.) 1. cikkének (2) bekezdésében és I. mellékletében meghatározott Kombinált Nómenklatúra szerinti, e rendelet kihirdetésének időpontjában érvényes kódok, értelemszerűen a későbbi jogi aktusokkal, köztük a legutóbbi, a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2019. október 9-i (EU) 2019/1776 bizottsági végrehajtási rendelettel (HL L 280., 2019.10.31., 1. o.) módosított változatukban.


title: A Bizottság (EU) 2020/879 végrehajtási rendelete (2020. június 23.) a 897/2014/EU végrehajtási rendeletnek az Európai Szomszédsági Támogatási Eszköz keretében finanszírozott, határokon átnyúló együttműködési programok végrehajtására vonatkozó rendelkezéseknek a Covid19-világjárványra válaszul hozott egyedi intézkedésekkel való összehangolását célzó egyedi rendelkezések tekintetében történő módosításáról

text:
                  26.6.2020

                  HU

                  Az Európai Unió Hivatalos Lapja

                  L 203/59

         A BIZOTTSÁG (EU) 2020/879 VÉGREHAJTÁSI RENDELETE
         (2020. június 23.)
         a 897/2014/EU végrehajtási rendeletnek az Európai Szomszédsági Támogatási Eszköz keretében finanszírozott, határokon átnyúló együttműködési programok végrehajtására vonatkozó rendelkezéseknek a Covid19-világjárványra válaszul hozott egyedi intézkedésekkel való összehangolását célzó egyedi rendelkezések tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Szomszédsági Támogatási Eszköz létrehozásáról szóló, 2014. március 11-i 232/2014/EU európai parlamenti és tanácsi rendeletre (1) és különösen annak 12. cikke (1) bekezdésére,
         tekintettel a külső tevékenységek finanszírozására vonatkozó uniós eszközök végrehajtására vonatkozó közös szabályok és eljárások megállapításáról szóló, 2014. március 11-i 236/2014/EU európai parlamenti és tanácsi rendeletre (2) és különösen annak 6. cikke (2) bekezdésére,
         mivel:

                     (1)

                     A határokon átnyúló együttműködési programoknak mind az Európai Szomszédsági Támogatási Eszköz, mind pedig az európai területi együttműködés (ETE) keretében – a 897/2014/EU bizottsági végrehajtási rendelettel (3) összhangban – történő végrehajtását soha nem látott módon befolyásolták a Covid19-világjárvány következményei. Ezt a kivételes helyzetet olyan konkrét intézkedésekkel kell kezelni, amelyek lehetővé teszik az Európai Szomszédsági Támogatási Eszköz keretében megvalósuló, határokon átnyúló együttműködési programok számára, hogy rugalmas és hatékony módon járulhassanak hozzá a leginkább érintett ágazatok, például az egészségügy, a vállalkozások – köztük a kis- és középvállalkozások – és a munkaerőpiac gyorsan felmerülő igényeire való reagáláshoz, és elősegítsék a társadalmi-gazdasági fellendülést a programok területein.

                     (2)

                     Az (EU) 2020/460 európai parlamenti és tanácsi rendelet (4) és az (EU) 2020/558 európai parlamenti és tanácsi rendelet (5) által bevezetett, az európai területi együttműködés célkitűzése keretében megvalósuló, határokon átnyúló együttműködési programokra jelenleg alkalmazandó intézkedésekhez hasonló intézkedéseket az Európai Szomszédsági Támogatási Eszköz keretében megvalósuló, határokon átnyúló együttműködési programokra is indokolt alkalmazni.

                     (3)

                     A Covid19-világjárvány miatt a részt vevő országokra vagy az uniós támogatás kedvezményezettjeire háruló költségvetési terhek enyhítése érdekében a társfinanszírozási szabály nem alkalmazandó a 2020. július 1-jén kezdődő és 2021. június 30-ig tartó számviteli év tekintetében felmerült és kifizetett, a programra vonatkozó éves beszámolóban szereplő kiadásokhoz nyújtott uniós hozzájárulásra.

                     (4)

                     A programozási időszak elején felhalmozódó késedelmek és a projektek végrehajtásának a Covid19-világjárvány okozta további lassulása miatt a már megkötött nagyszabású infrastrukturális projektektől eltérő szerződések aláírásának 2021. december 31-i határidejét további egy évvel, 2022. december 31-ig meg kell hosszabbítani. Ugyanezen okokból nem várható, hogy a programok által finanszírozott projekttevékenységek 2022. december 31-én befejeződnek. Ezt a határidőt ezért további egy évvel, 2023. december 31-ig meg kell hosszabbítani.

                     (5)

                     A részt vevő országokban a járvány megfékezése céljából végrehajtott különböző intézkedések miatt az ellenőrző hatóságok számára egy ideig nehéz vagy akár lehetetlen lehet, hogy helyszíni ellenőrzéseket végezzenek és statisztikai mintavételi módszert alkalmazzanak. Ezért a 2019. július 1-jétől 2020. június 30-ig tartó számviteli év tekintetében lehetővé kell tenni az ellenőrző hatóságok számára, hogy nem statisztikai mintavételi módszert alkalmazzanak.

                     (6)

                     Kivételes esetekben és a Covid19-világjárvánnyal összefüggő megfelelő indokolással a projektek kiválasztása pályázati felhívás nélkül, odaítéléssel is történhet. A Bizottság által követendő eljárási lépéseket le kell rövidíteni oly módon, hogy a Bizottság eltekint azon követelmény teljesítésétől, miszerint a projekt értékelése céljából a teljes projektpályázatot be kell nyújtani.

                     (7)

                     A 897/2014/EU végrehajtási rendeletben a „zárójelentések” kifejezés két különböző összefüggésben használatos. Az említett végrehajtási rendeletnek tehát egyértelműen különbséget kell tennie a programra vonatkozó zárójelentések és azon zárójelentések között, amelyek egy konkrét projekt végrehajtására vonatkoznak.

                     (8)

                     A Covid19-világjárvány miatt 2020. február 1-jétől kivételesen elszámolhatónak kell minősíteni a válsághelyzetre való reagálási képességet javító kiadásokat.

                     (9)

                     Az 1303/2013/EU európai parlamenti és tanácsi rendelet (6) 65. cikkének (2) bekezdésétől eltérően, amely az európai területi együttműködési célkitűzés keretében finanszírozott, határokon átnyúló együttműködési programok tekintetében a kiadások támogathatóságának végső határidejeként 2023. december 31-ét határozza meg, a 897/2014/EU végrehajtási rendelet nem állapít meg határidőt az Európai Szomszédsági Támogatási Eszköz keretében megvalósuló, határokon átnyúló együttműködési programokhoz kapcsolódó kiadásokkal kapcsolatosan, hanem a projektciklushoz és a projekttevékenységekhez kapcsolódó határidőket határoz meg. Az 1303/2013/EU rendelet és a 897/2014/EU végrehajtási rendelet rendelkezései közötti összhang biztosítása érdekében a lehető legnagyobb mértékben össze kell hangolni a határokon átnyúló együttműködési programok mindkét típusának a végrehajtását. A jogbiztonság érdekében ugyanakkor célszerű eltekinteni annak a 2024. január 1-től 2024. szeptember 30-ig tartó időszaknak a lerövidítésétől, amely alatt a program és a projektek lezárásához kapcsolódó tevékenységeket végre lehet hajtani. Ezért helyénvaló 2024. január 1. és 2024. szeptember 30. között továbbra is lehetővé tenni az ilyen tevékenységek és az azokhoz kapcsolódó kiadások támogathatóságát. Ezen időszakokat illetően helyénvaló a programok végrehajtási időszakát egy évvel, azaz 2025. december 31-ig meghosszabbítani.

                     (10)

                     A részt vevő országok jogbiztonságának biztosítása érdekében helyénvaló összehangolni az utolsó számviteli évre és a programok lezárására vonatkozó egyedi rendelkezéseket és eljárásokat az európai területi együttműködési célkitűzés keretében a határokon átnyúló együttműködési programokra alkalmazandó rendelkezésekkel. Emellett az egyenlegkifizetés kiszámításához biztosított további rugalmasság kihasználása érdekében lehetővé kell tenni az Európai Szomszédsági Támogatási Eszköz keretében – a határokon átnyúló együttműködési programokon keresztül – nyújtott uniós hozzájárulás teljes körű felhasználását a programozási időszak végén.

                     (11)

                     A Covid19-világjárványhoz kapcsolódó helyzet sürgőssége miatt helyénvaló rendelkezni az e rendeletben előírt intézkedések haladéktalan alkalmazásáról, ezért a rendeletnek az Európai Unió Hivatalos Lapjában való kihirdetését követő napon hatályba kell lépnie.

                     (12)

                     A 897/2014/EU végrehajtási rendeletet ezért ennek megfelelően módosítani kell.

                     (13)

                     Az e rendeletben előírt intézkedések összhangban vannak a 232/2014/EU rendelettel létrehozott bizottság véleményével,

               ELFOGADTA EZT A RENDELETET:

            1. cikk
            A 897/2014/EU végrehajtási rendelet a következőképpen módosul:

                        1.

                        A 12. cikk a következő (4) bekezdéssel egészül ki:

                           „(4)   Az (1) és a (2) bekezdéstől eltérve és összhangban a 6. cikk (1) bekezdésével a program 2020. július 1-jétől 2021. június 30-ig tartó számviteli évre vonatkozó éves beszámolójában szereplő, felmerült és kifizetett kiadások esetében nem szükséges az uniós hozzájárulás társfinanszírozása.”

                        2.

                        A 15. cikkben a „2024. december 31-ig” szövegrész helyébe a „2025. december 31-ig” szöveg lép.

                        3.

                        A 18. cikk a következőképpen módosul:

                                    a)

                                    a (2) bekezdésben a „2021. december 31.” szövegrész helyébe a „2022. december 31.” szöveg lép;

                                    b)

                                    a (3) bekezdésben a „2022. december 31.” szövegrész helyébe a „2023. december 31.” szöveg lép.

                        4.

                        A 19. cikk (1) bekezdésének helyébe a következő szöveg lép:

                           „(1)   2024. január 1. és 2024. szeptember 30. között kizárólag a projektek kedvezményezettek általi, a 48. cikk (2) bekezdése a) pontjának iii. alpontja szerinti lezárásához vagy a technikai segítségnyújtás keretében megvalósuló programok lezárásához kapcsolódó tevékenységek végezhetők.”

                        5.

                        A 28. cikk a következő (1a) bekezdéssel egészül ki:

                           „(1a)   Az (1) bekezdés alkalmazásában a Covid19-világjárvány olyan kellően indokolt esetnek minősül, amellyel az ellenőrző hatóság szakmai megítélése alapján indokolhatja nem statisztikai mintavételi módszer alkalmazását a 2019. július 1-jétől 2020. június 30-ig tartó számviteli év tekintetében.”

                        6.

                        A 41. cikk a következőképpen módosul:

                                    a)

                                    az (1) bekezdés a következő c) ponttal egészül ki:

                                                „c)

                                                a projektet annak érdekében hajtják végre, hogy a Covid19-világjárvánnyal kapcsolatban megerősítsék a válsághelyzetekre való reagálási képességeket.”;

                                    b)

                                    a cikk a következő (4a) bekezdéssel egészül ki:

                                       „(4a)   A (4) bekezdésben meghatározott eljárástól eltérve az (1) bekezdés c) pontja szerinti, pályázati felhívás nélküli kiválasztásra javasolt projekteket a Bizottság a projektek összefoglalója alapján értékeli. A Bizottság a dokumentum benyújtási dátumától számított két hónapon belül értesíti értékeléséről az irányító hatóságot. Szükség esetén ez a határidő meghosszabbítható. Negatív értékelés esetén a Bizottság értesíti az irányító hatóságot ennek okairól.”

                        7.

                        A 48. cikk a következőképpen módosul:

                                    a)

                                    a (2) bekezdés a) pontjának ii. és iii. alpontja helyébe a következő szöveg lép:

                                                „ii.

                                                A felmerült költségeket a projekt zárójelentésének benyújtását megelőzően kell kifizetni. A költségek ezt követően is kifizethetők, amennyiben azokat a kifizetés becsült időpontjával együtt feltüntetik a projekt zárójelentésében.

                                                iii.

                                                Kivételt képeznek a projekt zárójelentéséhez – ideértve a projekthez kapcsolódó kiadások igazolását, ellenőrzését és végleges értékelését – kapcsolódó olyan költségek, amelyek a projekt végrehajtási időszakát követően merülhetnek fel.”;

                                    b)

                                    a cikk a következő (2a) bekezdéssel egészül ki:

                                       „(2a)   A 19. cikk (1) bekezdésétől eltérve a kiadások nem jogosultak uniós hozzájárulásra, amennyiben kifizetésükre 2023. december 31. után kerül sor.”;

                                    c)

                                    a cikk a következő (3a) bekezdéssel egészül ki:

                                       „(3a)   „A (3) bekezdéstől eltérve a Covid19-világjárvánnyal kapcsolatban a válsághelyzetekre való reagálási képességek megerősítését célzó projektek költségei 2020. február 1-jétől kezdődően számolhatók el.”

                        8.

                        A 64. cikk helyébe a következő szöveg lép:

                           „64. cikk

                           Egyenlegkifizetés

                              (1)   Az irányító hatóság benyújtja az egyenlegkifizetésre vonatkozó kérelmet a 68. cikkben és a 77. cikk (5) bekezdésében említett dokumentumokkal együtt.

                              (2)   Az egyenlegkifizetésre legkésőbb három hónappal az utolsó számviteli év záróelszámolásának időpontját követően vagy egy hónappal a végrehajtási zárójelentés elfogadását követően, a két időpont közül a későbbi figyelembevételével.

                              (3)   A program vonatkozásában teljesített egyenlegkifizetés mértéke az utolsó számviteli évben a program jóváhagyásáról szóló bizottsági végrehajtási határozatban meghatározott egyes tematikus célkitűzések esetében legfeljebb 10 %-kal haladhatja meg az uniós hozzájárulás összegét.
                              Az utolsó számviteli évben az egyenlegkifizetés útján nyújtott uniós hozzájárulás nem haladhatja meg az egyes programokhoz nyújtott, a programot jóváhagyó bizottsági végrehajtási határozatban megállapított teljes uniós hozzájárulást.”

                        9.

                        A 77. cikk a következőképpen módosul:

                                    a)

                                    az (5) bekezdésben a „2024. szeptember 30-ig” szövegrész helyébe a „2025. február 15-ig” szöveg lép;

                                    b)

                                    a szöveg a következő (6) bekezdéssel egészül ki:

                                       „(6)   A Bizottság az érintett irányító hatóság tájékoztatása nyomán az (1) és az (5) bekezdésben meghatározott határidőt kivételes esetben március 1-jéig meghosszabbíthatja.”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 23-án.

                  a Bizottság részéről

                  az elnök

               Ursula VON DER LEYEN

            (1)  HL L 77., 2014.3.15., 27. o.

            (2)  HL L 77., 2014.3.15., 95. o.

            (3)  A Bizottság 897/2014/EU végrehajtási rendelete (2014. augusztus 18.) az Európai Szomszédsági Támogatási Eszköz létrehozásáról szóló 232/2014/EU európai parlamenti és tanácsi rendelet alapján finanszírozott, határokon átnyúló együttműködési programok végrehajtására vonatkozó egyedi rendelkezések megállapításáról (HL L 244., 2014.8.19., 12. o.).

            (4)  Az Európai Parlament és a Tanács (EU) 2020/460 rendelete (2020. március 30.) az 1301/2013/EU, az 1303/2013/EU és az 508/2014/EU rendeletnek a Covid19-járványra adott válaszként a tagállamok egészségügyi rendszereibe és gazdaságuk más ágazataiba történő beruházások mozgósítását célzó különös intézkedések tekintetében történő módosításáról (A koronavírusra való reagálást célzó beruházási kezdeményezés) (HL L 99., 2020.3.31., 5. o.).

            (5)  Az Európai Parlament és a Tanács (EU) 2020/558 rendelete (2020. április 23.) az 1301/2013/EU és az 1303/2013/EU rendeletnek az európai strukturális és beruházási alapok Covid19-járványra adott válaszlépésekre történő felhasználásához kivételes rugalmasságot biztosító egyedi intézkedések tekintetében történő módosításáról (HL L 130., 2020.4.24., 1. o.).

            (6)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, valamint az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).


title: A Bizottság (EU) 2020/880 végrehajtási rendelete (2020. június 24.) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  26.6.2020

                  HU

                  Az Európai Unió Hivatalos Lapja

                  L 203/63

         A BIZOTTSÁG (EU) 2020/880 VÉGREHAJTÁSI RENDELETE
         (2020. június 24.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet (1) hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet (2) hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy bizonyos termékek behozatalának vonatkozásában az irányadó árakat helyénvaló a származási hely szerinti árkülönbségek figyelembevételével módosítani.

                     (3)

                     Az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 24-én.

                  a Bizottság részéről

                  az elnök nevében,

               Wolfgang BURTSCHER

                  Főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1484/95/EK rendelete (1995. június 28.) a kiegészítőimportvám-rendszer végrehajtásával kapcsolatos részletes szabályoknak és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET

                     „I. MELLÉKLET

                                 KN-kód

                                 Árumegnevezés

                                 Irányadó ár
                                 (EUR/100 kg)

                                 A 3. cikkben említett biztosíték
                                 (EUR/100 kg)

                                 Származási hely  (1)

                                 0207 12 90

                                 A Gallus domesticus fajhoz tartozó, tisztított és bontott, 65 %-os csirke, fagyasztva

                                 136,1

                                 0

                                 AR

                                 0207 14 10

                                 A Gallus domesticus fajhoz tartozó baromfi darabolva, csont nélkül, fagyasztva

                                 251,1
                                 189,6
                                 249,6
                                 240,9

                                 15
                                 35
                                 15
                                 18

                                 AR
                                 BR
                                 CL
                                 TH

                                 1602 32 11

                                 A Gallus domesticus fajhoz tartozó baromfiból készült termékek főzés nélkül

                                 199,7

                                 26

                                 BR

               ”

               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint.


title: A Bizottság (EU) 2020/881 végrehajtási rendelete (2020. június 25.) a Kínai Népköztársaságból származó asztali és konyhai kerámiaáruk behozatalára az (EU) 2019/1198 végrehajtási rendelettel kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról

text:
                  26.6.2020

                  HU

                  Az Európai Unió Hivatalos Lapja

                  L 203/65

         A BIZOTTSÁG (EU) 2020/881 VÉGREHAJTÁSI RENDELETE
         (2020. június 25.)
         a Kínai Népköztársaságból származó asztali és konyhai kerámiaáruk behozatalára az (EU) 2019/1198 végrehajtási rendelettel kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet),
         tekintettel a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2019. július 12-i (EU) 2019/1198 bizottsági végrehajtási rendeletre (2) (a továbbiakban: eredeti rendelet) és különösen annak 2. cikkére,
         mivel:
         A.   HATÁLYBAN LÉVŐ INTÉZKEDÉSEK

                     (1)

                     A Tanács a 412/2013/EU tanácsi végrehajtási rendelettel (3)2013. május 13-án végleges dömpingellenes vámot vetett ki a Kínai Népköztársaságból (a továbbiakban: Kína) származó asztali és konyhai kerámiaáruk (a továbbiakban: érintett termék) uniós behozatalára.

                     (2)

                     Az alaprendelet 11. cikkének (2) bekezdése szerinti hatályvesztési felülvizsgálatot követően a Bizottság az intézkedéseket 2019. július 12-én az (EU) 2019/1198 végrehajtási rendelettel további öt évvel meghosszabbította.

                     (3)

                     2019. november 28-án a Bizottság – az alaprendelet 13. cikkének (3) bekezdése és 14. cikkének (5) bekezdése szerinti kijátszásellenes vizsgálatot követően – az (EU) 2019/2131 bizottsági végrehajtási rendelettel (4) módosította az (EU) 2019/1198 rendeletet.

                     (4)

                     Az (EU) 2016/1036 rendelet 17. cikkével összhangban az eredeti vizsgálat során mintavételt alkalmaztak a Kínában működő exportáló gyártók vizsgálata érdekében.

                     (5)

                     A Bizottság az érintett termék behozatala tekintetében 13,1 % és 23,4 % közötti egyedi dömpingellenes vámtételeket vetett ki a mintába felvett exportáló gyártókra. A mintába fel nem vett együttműködő exportáló gyártók tekintetében 17,9 %-os vámtétel került kivetésre. A mintába fel nem vett együttműködő exportáló gyártókat az (EU) 2019/2131 végrehajtási rendelet I. melléklete sorolja fel. Emellett a nem jelentkező, illetve a vizsgálatban együtt nem működő kínai vállalatoktól származó érintett termékre országosan 36,1 %-os vámtételt vetettek ki.

                     (6)

                     Az (EU) 2019/1198 végrehajtási rendelet 2. cikke értelmében a Bizottság ugyanezen rendelet I. mellékletét módosíthatja úgy, hogy egy új exportáló gyártóra a mintába fel nem vett és egyedi elbánásban nem részesülő együttműködő vállalatokra alkalmazott vámtételt – azaz a 17,9 %-os súlyozott átlagos vámtételt – kell alkalmazni, amennyiben bármely új kínai gyártó kielégítő bizonyítékot szolgáltat a Bizottságnak az alábbiakról:

                                 a)

                                 nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak);

                                 b)

                                 nem áll kapcsolatban Kína azon exportőreivel vagy gyártóival, amelyekre az eredeti rendelettel bevezetett dömpingellenes intézkedéseket alkalmazni kell; valamint

                                 c)

                                 az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba.

               B.   ÚJ EXPORTÁLÓ GYÁRTÓKÉNT VALÓ FIGYELEMBEVÉTEL IRÁNTI KÉRELEM

                     (7)

                     A Huatai Ceramics Industry Limited (Hunan, Kína) és a Kerun Ceramics Manufactory Ltd. kapcsolatban álló vállalatokból álló csoport (a továbbiakban: Huatai és Kerun, vagy kérelmező) új exportáló gyártóként való figyelembevétel iránti kérelmet nyújtott be a Bizottsághoz, hogy ezáltal a mintába fel nem vett együttműködő kínai exportáló gyártókra alkalmazandó, 17,9 %-os vámtétel hatálya alá tartozzon. A kérelmező azt állította, hogy az eredeti rendelet 2. cikkében meghatározott mindhárom feltételnek megfelel.

                     (8)

                     Annak megállapításához, hogy a kérelmező ténylegesen megfelel-e az új exportáló gyártóként való figyelembevételhez szükséges, az eredeti rendelet 2. cikke szerinti feltételeknek, a Bizottság első lépésként kérdőívet küldött a kérelmezőnek, amelyben arra vonatkozó bizonyítékokat kért, hogy a kérelmező megfelel az említett feltételeinek.

                     (9)

                     A kérdőívre adott válaszok elemzését követően a Bizottság további tájékoztatást és alátámasztó bizonyítékokat kért, amelyeket a kérelmező benyújtott.

                     (10)

                     A Bizottság törekedett minden olyan információ ellenőrzésére, amelyet szükségesnek ítélt annak megállapításához, hogy a kérelmező megfelel-e az új exportáló gyártóként való figyelembevételhez szükséges feltételeknek. E célból a Bizottság elemezte a kérelmező által a kérdőívre adott válaszában benyújtott bizonyítékokat, lekérdezéseket hajtott végre különböző online adatbázisokban – többek között az Orbis (5) és a Qichacha (6) adatbázisban –, és összevetette a vállalatokra vonatkozó információkat a korábbi ügyekben benyújtott információkkal. Ezzel párhuzamosan a Bizottság az uniós gazdasági ágazatot is tájékoztatta a szóban forgó kérelemről, és felkérte, hogy szükség esetén tegye meg észrevételeit. Az uniós gazdasági ágazattól észrevétel nem érkezett.

               C.   A KÉRELEM ELEMZÉSE

                     (11)

                     Ami az eredeti rendelet 2. cikkének a) pontjában foglalt feltételt illeti, nevezetesen hogy a kérelmező nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak), a Bizottság megállapította, hogy a kérelmező ténylegesen nem exportált az Unióba a vizsgálati időszak alatt. A Huatai-t 2010 szeptemberében alapították kerámiaáruk belföldi értékesítőjeként. Alapszabályából kitűnik, hogy 2012 márciusáig nem rendelkezett exportengedéllyel, és 2012 decemberéig – amely a vizsgálati időszak utáni időpont – nem állt módjában az érintett termék gyártása. A Kerunt 2004 októberében alapították. 2018 júliusáig nem kapott engedélyt az érintett termék gyártására, és 2019 májusáig nem rendelkezett exportengedéllyel – mindkét említett időpont a vizsgálati időszak után esik. Következésképpen a kérelmező megfelel ennek a feltételnek.

                     (12)

                     Az eredeti rendelet 2. cikkének b) pontjában meghatározott feltétel tekintetében, miszerint a kérelmező nem áll kapcsolatban olyan exportőrökkel vagy gyártókkal, amelyekre az eredeti rendelettel bevezetett dömpingellenes intézkedéseket alkalmazni kell, a Bizottság megállapította, hogy a kérelmező kapcsolatban áll az egyik fő ügyfelével, a Fluxline Trading SDN BHD malajziai kereskedelmi vállalattal. Mindazonáltal e vállalat székhelye nem Kínában található, és a vállalat nem tartozott az eredeti rendelettel bevezetett dömpingellenes intézkedések hatálya alá. A Bizottság más, az (EU) 2015/2447 bizottsági végrehajtási rendeletben (7) meghatározott kapcsolatot nem azonosított. Ezért a kérelmező ennek a feltételnek megfelel.

                     (13)

                     Az eredeti rendelet 2. cikkének c) pontjában meghatározott azon feltétel tekintetében, miszerint a kérelmező az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba, a Bizottság megállapította, hogy a kérelmező 2019-ben, tehát az eredeti vizsgálati időszakot követően exportált az Unióba. A kérelmező számlákat, csomagjegyzéket, hajóraklevelet és egy ausztriai társaság által 2019-ben leadott megrendelésre vonatkozó fizetési elismervényt nyújtott be. Ezért a kérelmező ennek a feltételnek megfelel.

                     (14)

                     Ennek megfelelően a kérelmező teljesíti az új exportáló gyártóként való figyelembevételhez szükséges, az eredeti rendelet 2. cikkében meghatározott mindhárom feltételt, ezért a kérelmét el kell fogadni. Következésképpen a kérelmezőre az eredeti vizsgálat mintájába fel nem vett együttműködő exportáló gyártók tekintetében alkalmazandó 17,9 %-os dömpingellenes vámot kell kivetni.

               D.   AZ ÉRDEKELT FELEK TÁJÉKOZTATÁSA

                     (15)

                     A Bizottság tájékoztatta a kérelmezőt és az uniós gazdasági ágazatot azokról a lényeges tényekről és szempontokról, amelyek alapján helyénvalónak ítélte az eredeti vizsgálat mintájába fel nem vett együttműködő vállalatokra alkalmazandó dömpingellenes vámtétel alkalmazását a Huatai Ceramics Industry Limited (Hunan, Kína) és a Kerun Ceramics Manufactory Ltd. (a továbbiakban: Huatai és Kerun) számára.

                     (16)

                     A felek lehetőséget kaptak észrevételek benyújtására. Észrevétel nem érkezett.

                     (17)

                     Ez a rendelet összhangban áll az alaprendelet 15. cikkének (1) bekezdése szerint létrehozott bizottság véleményével,

               ELFOGADTA EZT A RENDELETET:

            1. cikk
            A 2019. július 12-i (EU) 2019/1198 végrehajtási rendelet szerinti mintába fel nem vett együttműködő vállalatok jegyzéke és különösen az (EU) 2019/1198 rendelet I. melléklete a következő vállalattal egészül ki:

                        Vállalat

                        TARIC-
                        kiegészítő kód

                        „Huatai Ceramics Industry Limited (Hunan, Kína) és Kerun Ceramics Manufactory Ltd.

                        C551”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet teljes egészében kötelező és közvetlenül alkalmazandó valamennyi tagállamban.

            Kelt Brüsszelben, 2020. június 25-én.

                  a Bizottság részéről

                  az elnök

               Ursula VON DER LEYEN

            (1)  HL L 176., 2016.6.30., 21. o.

            (2)  HL L 189., 2019.7.15., 8. o.

            (3)  A Tanács 412/2013/EU végrehajtási rendelete (2013. május 13.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 131., 2013.5.15., 1. o.).

            (4)  A Bizottság (EU) 2019/2131 Végrehajtási Rendelete (2019. november 28.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2019/1198 végrehajtási rendelet módosításáról (HL L 321., 2019.12.12., 139. o.).

            (5)  Az Orbis vállalati információk globális adatszolgáltatója, amely világszerte több mint 220 millió vállalatot fed le. Elsősorban magánvállalatokról és vállalati struktúrákról nyújt szabványosított információkat.

            (6)  A Qichacha egy kínai tulajdonban álló profitorientált magán adatbázis, amely üzleti adatokat, hitelinformációkat és elemzéseket szolgáltat a kínai székhelyű magán- és állami vállalatokról a fogyasztók/szakemberek számára.

            (7)  Az (EU) 2015/2447 bizottsági végrehajtási rendelet (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.) 127. cikke kimondja, hogy két személy akkor tekintendő egymással kapcsolatban állónak, ha a következő feltételek egyike teljesül: a) egymás üzleti vállalkozásának tisztségviselői vagy igazgatói; b) jogilag elismert üzlettársak; c) alkalmazotti viszonyban állnak egymással; d) egy harmadik fél közvetlenül vagy közvetve tulajdonában tartja, ellenőrzi vagy birtokolja mindkettőjük kibocsátott, szavazati jogot biztosító részvényeinek vagy részesedéseinek 5 %-át vagy annál többet; e) egyikük közvetve vagy közvetlenül ellenőrzi a másikat; f) harmadik személy közvetve vagy közvetlenül mindkettőjüket ellenőrzi; g) együtt közvetlenül vagy közvetve ellenőriznek egy harmadik személyt; h) ugyanannak a családnak a tagjai. Azok a személyek, akik egymással olyan üzleti kapcsolatban állnak, amelyben egyik a másiknak kizárólagos ügynöke, forgalmazója vagy engedményese, elnevezéstől függetlenül, csak akkor minősülnek kapcsolatban állónak, ha az előző mondatban említett feltételeknek megfelelnek.